
ОБЩИНСКИ СЪВЕТ

ГР. БУРГАС

ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС

ОТНОСНО: Учредяване на юридическо лице с нестопанска цел – Фондация  „Бургас - 2032”, с цел участие на град Бургас в инициативата „ Европейска столица на културата – 2032“ Подготовка на кандидатурата на град Бургас за Европейска столица на културата. 
УВАЖАЕМИ ОБЩИНСКИ СЪВЕТНИЦИ, 

Инициативата ,,Европейска столица на културата“ натрупа изключителна популярност през последните години и се превърна в успешен механизъм за популяризиране най-вече на средни и малки градове в Европа.
Една от основните й цели е да допринесе за сближаването между европейските народи, утвърждаване на общите европейски ценности и стимулиране на интеркултурния диалог. 
Процесът по кандидатстване вече е помогнал на стотици градове да развият своята културна програма, да увеличат туристическият поток, да подпомогнат местната икономика и благоустройство.
Началото на инициативата е свързано с името на  Мелина Меркури. Като министър на културата на Гърция, през 1983 г. Меркури организира среща с министрите на културата на останалите девет държави от ЕС по време на първото гръцко председателство на Съвета. През юни 1985 г. Съвета на министрите на Европейския съюз инициират програма, която през годините придобива все по-голямо влияние. И макар в основата й да е представянето на богатството и разнообразието на  културата в ЕС, инициативата ,,Европейска столица на културата" се превърна във фактор за социално-икономическо развитие на цели региони.
Само по себе си включването за „Европейска столица на културата“ мобилизира културните общности и ги ангажира със създаването на качествен, концептуално защитен, събитиен афиш. А това ще е голяма стъпка напред в развитието на Бургас, не само като културна дестинация. Успехът в този процес, освен от качеството на артистичната програма, зависи и от ангажираността на обществените органи, особено по отношение на финансирането, организацията и от привличането на социално и икономически заинтересованите страни от града, както и от привличането на партньори от Южното Черноморие  и от страната.

Пример за това е Пловдив – градът, който спечели титлата за 2019 година. В резултат, наследството на културната програма отеква устойчиво с проектите, създадени и поддържани ежегодно в града.
Бургас смело разгърна капацитета си като бряг и пристан на различните изкуства, като локация за културен туризъм в най-широк смисъл на думата. Насищането на културния афиш с разнообразни и качествени събития стана възможно заради създаването на нова и модернизирането на съществуващата инфраструктура – изцяло променен Културен дом НХК, изграждането на Център за съвременно изкуство, който се превърна в дом на Регионална библиотека „Пейо Яворов“, присъединяването на остров „Св. Анастасия“ и комплексите „Ченгене скеле“ и Акве Калиде“ към пространствата, в които се предлага културно съдържание.  
През  механизми, одобрени от Общинския съвет, на конкурсен принцип, в афиша на града се включват събития, както на държавните културни институти, така и на разрастващия се независим сектор.
Всичко това дава основание Бургас да се включи в инициативата Европейска столица на културата 2032 г., да се организира и проведе успешна кампания, да се подготви възможно най-добрата кандидатура на града ни.
Спецификата на работата по подготовка на проекта, с който нашият град ще се включи в надпреварата и необходимостта от крайна целенасоченост и концентрация върху апликацията, предполага наличието на специална структура, занимаваща се само и единствено с подготовката на проекта, която същевременно да работи в партньорство и колаборация с останалите структури в общината, ангажирани с организирането и реализирането на културния афиш, както и с бургаската общественост, бизнеса, неправителствения сектор и други държавни и местни институции.  
Целесъобразно е тази структура да работи под формата на неправителствена организация – фондация по смисъла на Закона за юридическите лица с нестопанска цел (ЗЮЛНЦ). Фондацията може да бъде учредена от едно лице с едностранен учредителен акт, с който безвъзмездно се предоставя имущество за постигане на нестопанска цел. Тази правна форма, предвидена в ЗЮЛНЦ, дава възможност за по-добра оперативност за реализиране на поставената цел в сравнение със Сдружението.
Създаването на НПО с такава правна форма и цел предполага общината да предостави имущество, което да послужи за ефективната му дейност и постигане на целите. В тази връзка в бюджета на общината се предвижда да бъде предоставена сума от 350 000 (триста и петдесет хиляди) лева. Тъй като към настоящия момент бюджетът на общината не е гласуван, за целите на учредяване на фондацията е целесъобразно да бъдат предоставени 10 000 (десет хиляди) лева.
С оглед на гореизложеното и на основание на чл. 21, ал. 1, т. 14 от ЗМСМА и чл. 33 и следващите от ЗЮЛНЦ предлагам Общински съвет Бургас да вземе следните
РЕШЕНИЯ:

I. Учредява Фондация с:
1. Наименование: „БУРГАС - 2032“
2. Седалище и адрес на управление: гр. Бургас, пл. „Тройката“, №1 – Културен дом на НХК;  
3. Цели:

3.1. Подготовка и участие на Община Бургас в инициативата „Европейска столица на културата 2032“, включително изготвяне и подаване на необходимите апликационни форми;

3.2.  Изготвяне на план за действие, включващ система от разнообразни събития, както и мащабна информационна кампания, насочени към развитие на Бургас и общината като място за създаване и представяне на културно съдържание и популяризирането му в международен мащаб;

3.3. Целенасочена работа за разгръщане на капацитета на Община Бургас като център на Югоизточния регион, за стимулиране на регионалната икономика, приоритетно туристическите дейности, подобряване на свързаността между отделните части на региона, създаване на условия за привличане на млади хора като постоянно население.

3.4. осигуряване на устойчивост на резултатите от проекта Европейска столица на културата 2032, запазвайки провеждането на утвърдени събития, фестивали, форуми и проекти;

3.5. Развитие на културата в Бургас, региона и страната. Развиване на публики и съвременни артистични форми. Популяризиране на българско културно съдържание извън страната, подпомагане на съвместни проекти и копродукции между български и чуждестранни културни оператори. Привличане на качествено международно съдържание във всички аспекти на културния живот; 

3.6. Развитието на Бургас като туристическа дестинация; 

3.7. Насърчаване образованието и обучението в областта на културата,  културния мениджмънт и туризма с цел повишаване на капацитета на културния сектор;

3.8. Разширяване на ролята на творчеството и иновациите в устойчивото градско развитие. Посредничество за развиване на градската среда и градските пространства;

3.9. Повишаване на гражданското участие в местното самоуправление и стимулиране на обществената ангажираност в диалога по стратегическите приоритети за развитие на гр. Бургас и региона, както и в тяхната реализация;

3.10. Насърчаване на създаването на разнообразно културно съдържание в областта на изкуствата и диалога между културите чрез иницииране, организация и участие в международни значими събития и инициативи и обмен на културно съдържание;

3.11. Съдействие за създаване на условия за подобряване на статуса на творците чрез създаване на условия за творческа мобилност и тяхната успешна реализация;

3.12. Насърчаване на интеграцията между култура, туризъм, образование, наука и бизнес; 

3.13. Организиране и провеждане в партньорство с община Бургас на обществени кампании в България и чужбина, с цел ефективен обмен и трансфер на добри практики за устойчиво регионално развитие и устойчив туризъм; привличане на подкрепа сред европейските институции и държави, сред културни институти и изявени творци от целия свят в защита на идеите и интересите на град Бургас и България;

3.14. Защитава и популяризира европейските демократични ценности; стимулира гражданското участие в културни и обществени процеси;  

3.15. Създаване на нови възможности за развитие на културните и творческите индустрии, туризма и предприемачеството;

3.16. Разширяване възможностите на всички граждани за достъп до стойностни образци на културата в различните й форми; 

3.17. Насърчаване развитието на конкурентноспособен културен продукт, като оказва подкрепа на проекти на конкурсен принцип при равнопоставеност на различните субекти на културата (неправителствени организации, граждански сдружения и др.);

3.18. Подготовка, кандидатстване и участие в проекти по национални, европейски и др. донорски програми, вкл. по Национален план за възстановяване и устойчивост на Република България;

3.19. Разработване и прилагане на нови прозрачни и достъпни финансови механизми за набиране и разпределяне на ресурси за култура.
II. Определя предмета и вида на дейност на фондацията по чл.2 от ЗЮЛНЦ - организация, която осъществява дейност в обществена полза, насочена към кандидатурата на град Бургас за Европейска столица на културата през 2032 година, съгласно правилата на ЕК: утвърждаване на културната идентичност на града в европейски контекст и създаване на висококачествени културни продукти; насърчаване на културния туризъм в града и интеграция между култура, образование, наука и бизнес, чрез ясна културна политика; създаване на нови форми в културния сектор, подобряване на международния обмен, активно гражданско участие и повишаване на капацитета и прекия достъп до култура; развитие на местна икономика, туризъм и градоустройство.

III. Предоставя на фондацията сумата от 10 000 (десет хиляди) лева, която формира имуществото й за учредяването.  
IV. Приема Учредителен акт на Фондация „Бургас - 2032“, съгласно Приложение №1, неразделна част от настоящото решение. 
V. Избира за членове на Управителния съвет  
1. 

2. 

3. 
4.

5.
VI. Избира за председател на УС ………….. и ………………… за зам.-председател на УС.
VII. Възлага на председателя на Управителния съвет да извърши всички необходими правни и фактически действия по вписване на фондацията в ТРРЮЛНЦ.
ДИМИТЪР НИКОЛОВ
Кмет на Община Бургас

